Bumm.sk | Az iszlamista terrorizmus elleni egységet állít fel a "német FBI"
A mintegy 5500 fős szervezetnél az átcsoportosítások és új állások létrehozása révén mintegy ezer nyomozó dolgozik majd a terrorelhárítási területen. Többségük az ország határain belül, és felállítanak külföldön tevékenykedő egységeket is, amelyek egyebek között a közel-keleti válságövezetekbe utazó német dzsihadisták ügyeivel foglalkoznak - írta a Die Welt.
A kockázatelemzési módszerek egységesítését a tavaly decemberben egy berlini karácsonyi vásáron elkövetett támadás nyomán határozták el, mert kiderült, hogy a 11 halálos áldozatot követelő merénylet elkövetőjét - egy tunéziai elutasított menedékkérőt - egyes tartományokban kevésbé, máshol fokozottan veszélyesként tartották nyilván.
Legutóbb kedden tartottak nagyszabású terrorellenes razziát az országban, és őrizetbe vettek hat szíriai férfit, akiket azzal gyanúsítottak, hogy merényletet terveztek egy nyilvános hely, valószínűleg egy esseni karácsonyi vásár vagy egy bevásárlóközpont ellen. A gyanút nem sikerült kellőképpen megalapozni, így szerdán mind a hat férfit elengedték.